 **MINISTERUL FINANȚELOR**

**Agenția Națională de Administrare Fiscală**

**Referat de aprobare**

**pentru proiectul de ordin al președintelui Agenției Naționale de Administrare Fiscală pentru modificarea și completarea Ordinului președintelui Agenției Naționale de Administrare Fiscală nr. 3789/2024 pentru aprobarea Procedurii privind organizarea și înscrierea în Registrul RO e-Factura obligatoriu, precum și a modelului, conținutului și instrucțiunilor de completare ale formularului (082) ”Cerere privind înregistrarea în Registrul RO e-Factura obligatoriu”**

Prin *Ordonanța de urgență a Guvernului nr. 89/2025 pentru modificarea și completarea Legii nr. 227/2015 privind Codul fiscal, reglementarea unor măsuri fiscal-bugetare, precum și pentru modificarea și completarea unor acte normative*, a fost prevăzută obligația de a solicita înscrierea în *Registrul RO e-Factura obligatoriu,* înainte de a începe desfășurarea activităților economice, și în sarcina furnizorilor/prestatorilor care se identifică fiscal prin cod numeric personal și care au obligația să respecte prevederile art.5, art.9**1**, art.10 alin.(1) și art.10**1** alin.(2) din *Ordonanţa de urgenţă a Guvernului nr. 120/2021 privind administrarea, funcționarea și implementarea sistemului național privind factura electronică RO e-Factura și factura electronică în România (...)*. De asemenea, a fost stabilit și termenul de înscriere în acest registru, respectiv un termen de 3 zile lucrătoare de la data solicitării.

Pentru aplicarea acestor prevederi, a fost aprobat *Ordinul președintelui Agenției Naționale de Administrare Fiscală nr.59/2026 pentru modificarea și completarea Ordinului președintelui Agenției Naționale de Administrare Fiscală nr. 3789/2024 pentru aprobarea Procedurii privind organizarea și înscrierea în Registrul RO e-Factura obligatoriu, precum și a modelului, conținutului și instrucțiunilor de completare ale formularului (082) ”Cerere privind înregistrarea în Registrul RO e-Factura obligatoriu”*, publicat în Monitorul Oficial al României, Partea I, nr.42 din data de 20 ianuarie 2026.

Prin prevederile art.IX din *Ordonanța Guvernului nr. 6/2026 pentru completarea Legii nr. 207/2015 privind Codul de procedură fiscală, precum și unele măsuri fiscal-bugetare*, publicată în Monitorul Oficial al României, Partea I, nr.77 din data de 30 ianuarie 2026, s-a stabilit **amânarea obligației de a utiliza, până la data de 1 iunie 2026, a sistemului naţional privind factura electronică RO e-Factura, de către furnizorii/prestatorii care se identifică fiscal prin codul numeric personal**.

De asemenea, s-a prevăzut **dreptul furnizorilor/prestatorilor identificați fiscal prin cod numeric personal, care au fost înregistrați în Registrul RO e-Factura obligatoriu, de a solicita scoaterea din acest registru,** potrivit procedurii privind organizarea şi înscrierea în cadrul Registrului RO e-Factura obligatoriu, prevăzute la art. 108 din Ordonanţa de urgenţă a Guvernului nr. 120/2021, aprobată cu modificări şi completări prin Legea nr. 139/2022, cu modificările şi completările ulterioare.

Potrivit art.IX alin. (3) din Ordonanța Guvernului nr.6/2026, furnizorii/prestatorii care se identifică fiscal prin codul numeric personal, care au început să desfăşoare activităţi economice anterior datei de 1 iunie 2026 și nu sunt înscriși în Registrul RO e-Factura obligatoriu au **obligaţia de a solicita înscrierea în registru cu cel puțin 3 zile lucrătoare înainte de această dată și sunt înscrişi cu data de 1 iunie 2026**.

Având în vedere aceste dispoziții legale, este necesară modificarea și completarea Ordinului președintelui Agenției Naționale de Administrare Fiscală nr.*3789/2024 pentru aprobarea Procedurii privind organizarea și înscrierea în Registrul RO e-Factura obligatoriu, precum și a modelului, conținutului și instrucțiunilor de completare ale formularului (082) ”Cerere privind înregistrarea în Registrul RO e-Factura obligatoriu”.* Este necesară modificarea formularului de cerere (082), pentru ca furnizorii/ prestatorii identificați fiscal prin cod numeric personal să poată solicita scoaterea din Registrul RO e-Factura obligatoriu, respectiv înscrierea în acest registru, potrivit art.IX din Ordonanța Guvernului nr.6/2026, precum și modificarea procedurii de organizare a acestui registru.

Precizăm că, potrivit art.IX alin.(4) din aceeași ordonanță, în termen de 30 zile de la data intrării în vigoare a ordonanţei, procedura privind organizarea şi înscrierea în cadrul Registrului RO e-Factura obligatoriu, prevăzută la art. 108 din Ordonanţa de urgenţă a Guvernului nr. 120/2021, aprobată cu modificări şi completări prin Legea nr. 139/2022, cu modificările şi completările ulterioare, se modifică prin ordin al preşedintelui Agenţiei Naţionale de Administrare Fiscală, care se publică în Monitorul Oficial al României, Partea I.